**ທລຍ ເມືອງຄໍາ ແຂວງຊຽງຂວາງ ສໍາເລັດການຝຶກອົບຮົມ ເຕັກນິກ ການລ້ຽງໝູ**

ໃນຕົ້ນເດືອນກໍລະກົດ 2021 ພະນັກງານກອງທຶນຫຼຸດຜ່ອນຄວາມທຸກຍາກ (ທລຍ) ເມືອງຄໍາ ໄດ້ຈັດຊຸດອົບ ຮົມ ເຕັກນິກ ການລ້ຽງໝູ ໃຫ້ ບ້ານບົວ, **ຈຸດປະສົງຂອງການຝຶກອົບຮົມຄັ້ງນີ້ ແມ່ນ**ເພື່ອໃຫ້ສະມາຊິກ ກຸ່ມຊ່ວຍເຫຼືອກັນແກ້ໄຂຄວາມທຸກຍາກ (ກຊກ) ພາຍໃນບ້ານມີຄວາມຮູ້ພື້ນຖານດ້ານເຕັກນິກ ການລ້ຽງໝູ ໃຫ້ຖືກຕ້ອງຕາມເຕັກນິກວິຊາການ, ມີີຄວາມຮັບຮູ້ ແລະ ເຂົ້າໃຈຢ່າງເລິກເຊິ່ງກ່ຽວກັບວິທີການ ແລະ ຂັ້ນຕອນການລ້ຽງໝູ. ການຝືກອົບຮົມຄັ້ງນີ້ ໂດຍການເປັນຄູຝຶກຂອງພະນັກງານຈາກຫ້ອງການກະສິກຳ ແລະ ປ່າໄມ້ເມືອງ , ນອກນັ້ນ ຍັງມີພະນັກງານ ທລຍ ຂັ້ນບ້ານ 1 ທ່ານ ແລະ ມີນັກສໍາມະນາກອນເຂົ້າຮ່ວມເປັນເພດຍິງທັງໝົດ 30 ຄົນ, ຊົນເຜົ່າ 3 ຄົນ.

ການຝຶກອົບຮົມໃນຄັ້ງນີ້ ໄດ້ແບ່ງອອກເປັນ 2 ພາກຄື: ພາກທິດສະດີ ແລະ ພາກປະຕິບັດຕົວຈິງ, ພາກທິດສະດີ ໄດ້ແນະນໍາຄວາມສຳຄັນ ແລະ ຄຸນປະໂຫຍດຂອງການລ້ຽງໝູ ແລະ ການຄັດເລືອກເອົາສະຖານທີ່, ວິທີ ແລະ ເຕັກ ນິກການສ້າງຄອກ, ການຄັດເລືອກເອົາແນວພັນ, ການປຸງແຕ່ອາຫານ, ການປະສົມພັນທຽມ, ວິທີການປ້ອງກັນພະຍາດ ແລະ ອື່ນໆຂອງການລ້ຽງໝູ, ແລະ ພາກທີ 2 ພະນັກງານ ທລຍ ຂັ້ນບ້ານສົມທົບກັບຄູຝຶກທີ່ມາຈາກຫ້ອງການກະສີກຳ ແລະ ປ່າໄມ້ເມືອງ ໄດ້ນໍາພາສະມາຊິກກຸ່ມ ກຊກ ລົງປະຕິບັດຕົວຈິງ ໂດຍການສັກຢາກັນພະຍາດ ແລະ ເຮັດອາຫານໝັກ ທີ່ນໍາໃຊ້ວັດຖຸທີ່ສາມາດຫາໄດ້ໃນທ້ອງຖິ່ນ. ຊຸດອົບຮົມຄັ້ງນີ້ ໄດ້ສ້າງຄວາມເຂົ້າໃຈໃຫ້ແກ່ອົງການປົກຄອງບ້ານ ໂດຍສະເພາະແມ່ນ ກຸ່ມສະມາຊິກ ກຊກ ທີ່ລ້ຽງໝູ ຊຶ່ງສາມາດນໍາໄປຜັນຂະຫຍາຍຄວາມຮູ້ໃນການລ້ຽງໝູຂອງຕົນຢ່າງເປັນຮູບປະທໍາ.